  Виталий Пронин Можга ёросысь Пазял гуртэ люкаськылӥзы дэрилэсь, вулэсь кышкасьтэмъёс. Соос кужымзэс мертазы, пӧртэм пумо шуг-секытъёс пыр ортчыса. Пазялысь "Бродяги" командаысь егитъёсФото: Мальвина БияноваОзьы Пазялын ортчиз «Кышкасьтэмъёслэн нюръяськонзы» вожвылъяськон. Отчы 4 муртлэсь командаос пыриськизы. Соос 30 пӧртэм шуг-секытъёс пыр потӥзы: дэриез колазы, шур вамен выжизы, гозы кузя ӝутскизы, ӝужыт кенер йылэ тубазы но трос мукетыз. Таӵе ӵошатскон малпазы Пазял муниципал кылдытэтлэн йырыз Надежда Кокарева но гурт школаысь физкультурая но ОБЖ-я дышетӥсь Михаил Курбатов. Командаосты ог 30 пӧртэм шуг-секытъёс витизыФото: "Кильмезьская школа" "ВКонтакте" бамысь— 2016-тӥ арын ай Пазялысь командаенымы Ижын ортчем «Гонка победителей» ужрадэ пыриським вал. Милемлы туж кельшиз. Малпамы: асьме дорын но таӵе ӵошатскон радъяны быгатом: дэримы номырин пӧртэм ӧвӧл ук, - вераз Н. Кокарева. Озьы пазялъёс кылем арын ӵошатсконзэс нырысьсэ ортчытоно кариськизы. Гуртэ Ижысь, Можгалась, Вавожысь 9 команда бичаськиз. Та бӧрсьы ужрад сярысь быдэс шаерын тодӥзы, туэ Пазялэ люкаськизы Ижысь, Можгалась, Вавож, Сюмси, Кизнер, Дэри ёросъёсысь 31 командаос, 160 пала вожвылъяськисьёс но учкисьёс. Михаил Курбатов турполоса лэсьтон понна кыл кутӥз. — Малпаськомы вал, 15 ке но команда лыктӥз ке, шумпотом ни, нош вуиз 31 команда, - вера М. Курбатов. - Ӵошатсконэз дасянэ быдэс гурт пыриськиз, уката ик нылпиос юрттӥзы. Пиналъёс но егитъёс кин лопата, кин тӥр киязы кутӥзы. Озьы быдэс арня, ӵукнаысен ӝытозь, гурт котырын уж пӧзиз. Шур, тымет, вукырем, пограм писпуос - ваньзэ уже кутӥмы, турполосаосты радъямы. Дорамы лыктэмъёслы туж кельшиз, быдэс котмизы, дэри луизы ке но, ымныразы - шумпотон. Гуртоос но куноосты шуныт пумитазы, куд-огез мунчоязы ик мисьтӥськыны ӧтизы. Тросэз юало ни, ку выльысь таӵе вожвылъяськон радъялоды. Кыкетӥ арзэ «Кышкасьтэмъёслэн нюръяськоназы» кужымзэ мертаз Пазялысь «Бродяги» команда. Ульяна Петрова пиос пӧлын огназ вал. Нылмурт Можгалан кадастровой инжер луыса тырше, таза улонэз гажа. Паязлын воркаутэн вырыны площадкаос кылдӥзыФото: Е. Григорьева— Воргорон эшъёсы пӧлын мыным туж капчи вал, угось соос ӝужыт кенеръёсты, дэриез, вукыремъёсты вормыны юрттӥзы. Азьланяз но та выллем ужрадъёсы пыриськыны мылкыдмы бадӟым. Ӵошатскон сярысь «Пазял - спортлэн интыез» проект улсын ортчиз. Н. Кокарева, гуртооссэ таза улонэн эшъяськытон проект гожтыса, грант утӥз вал. Озьы гуртысь шутэтскон паркын вазенгес нылпи площадка лэсьтэмын вал, нош ӵошатскон азьын лэйканъёс, сцена, ӝӧк, ӟусъёс кылдӥзы. Вожвылъяськон дыръя воркаутэн выронъя площадказэс усьтӥзы на. Мар со воркаут, вераз Сюгайылысь Константин Трофимов. Егит мурт кемалась та спортэн выре ни. — Гуртамы тросэз нылпиос куасэн, пыдын бызьыло, соин турникъёс суй кужымзэс будэтыны юрттозы шуыса малпамы. Зэм но, ужрад ортчем бере поръяны потӥ вал - паркын люр-ляр вазе. Нылпиос ӟечырало, турникъёсын ӝуткасько, - шумпотэ Н. Кокарева. Озьы ик ужрад дыръя ужазы нылпи площадкаос, задор крезьгурен шулдыртӥзы кырӟась-верась коллективъёс, вань мылкыд карисьёс вал вылын ворттылӥзы, туспуксьылӥзы. Ангелина Снигирёва  